b'\n_START_ARTICLE_\nLugnarohaugen\n_START_PARAGRAPH_\nLugnarohaugen er en svensk gravhaug fra yngre bronsealder. Den ligger ved Lugnaro, et torp (husmannsplass) ved Hassl\xc3\xb6v, 10 km s\xc3\xb8r for Laholm i Halland. Graven kalles for et \xc2\xabskjult steinskip\xc2\xbb ved at en skipsformet steinsetning er dekket med en kappe av jord og torv._NEWLINE_Lugnarohaugen ble lenge misligholdt, men p\xc3\xa5 initiativ fra presten Victor Ewald i \xc3\x96stra Karup ble haugen gravd ut og unders\xc3\xb8kt i 1926\xe2\x80\x931927. Under en kjerner\xc3\xb8ys midt i haugen fant man en 8 meter lang skipsformet steinsetning. I \xc2\xabskipet\xc2\xbb l\xc3\xa5 en steinkiste med brente bein fra menneske og sau, samt tre sm\xc3\xa5 bronsegjenstander fra rundt 700-500 f.Kr.; en unik miniatyrdolk, en pinsett og en syl. Utenfor denne graven fant man ytterligere to andre graver som antagelig var blitt anlagt senere - s\xc3\xa5kalte sekund\xc3\xa6rgraver. Til sammen er det funnet levninger av fire personer i haugen._NEWLINE_Antagelig var bakken blitt rettet ut f\xc3\xb8r skipssetningen ble reist, antakelig p\xc3\xa5 det stedet der likb\xc3\xa5let hadde st\xc3\xa5tt, f\xc3\xb8r haugen ble lagt over. I f\xc3\xb8rste omgang ble to mennesker gravlagt, deretter ble velvet reist over skipet og dekket med jord og gresstorv. I andre omgang ble det begravd ytterligere to mennesker. Det er mulig at det finnes flere rester av flere graver i den skadde delen av haugen._NEWLINE_En moderne tunnel gj\xc3\xb8r det mulig \xc3\xa5 komme inn haugen og se p\xc3\xa5 steinskipet. Det finnes ogs\xc3\xa5 mange andre fortidsfunn i samme omr\xc3\xa5de. I Lugnaro finnes det en liten utstilling om utgravningene.'